ফ্রান্সে সন্ত্রাসী হামলার ছক বানচাল করে দিয়েছে পুলিশ
ফ্রান্সের স্বরাষ্ট্রমন্ত্রী বার্নার্ড ক্যাজিনিউভ টিভিতে সম্প্রচারিত এক সংবাদ সম্মেলনে সোমবার বলেন, এই গ্রেপ্তারের ফলে একটি সন্ত্রাসী হামলা প্রতিহত করা সম্ভব হয়েছে। দীর্ঘদিন ধরে ফ্রান্সের মাটিতে এই হামলার ছক কষা হচ্ছিল
ফ্রান্সে একটি সন্ত্রাসী হামলার ছক বানচাল করে দিয়েছে দেশটির পুলিশ। এর সঙ্গে জড়িত থাকার অভিযোগে ৭ ব্যক্তিকে গ্রেপ্তার করা হয়েছে। ফরাসী স্বরাষ্ট্র মন্ত্রণালয় খবরটি নিশ্চিত করে জানিয়েছে, আটক সন্দেহভাজনদের বয়স ২৯ থেকে ৩৭ বছর। তারা ফরাসী, মরোক্কান ও আফগান বংশোদ্ভুত। শনিবার রাত থেকে শুরু করে রোববার পর্যন্ত পরিচালিত বিভিন্ন অভিযানে মার্সেই ও স্ট্র্যাসবার্গ শহর থেকে তাদের গ্রেপ্তার করা হয়। ফ্রান্সের স্বরাষ্ট্রমন্ত্রী বার্নার্ড ক্যাজিনিউভ টিভিতে সম্প্রচারিত এক সংবাদ সম্মেলনে সোমবার বলেন, এই গ্রেপ্তারের ফলে একটি সন্ত্রাসী হামলা প্রতিহত করা সম্ভব হয়েছে। দীর্ঘদিন ধরে ফ্রান্সের মাটিতে এই হামলার ছক কষা হচ্ছিল। স্বরাষ্ট্রমন্ত্রী আরও জানান, সন্দেহভাজনদের মধ্যে ৬ জন গোয়েন্দা বাহিনীগুলোর কাছে পরিচিত ছিল না। মরোক্কান অপর ব্যক্তি অন্য একটি দেশের চিহ্নিত তালিকাভুক্ত। সে হামলার টার্গেট প্রকাশ না করলেও বলেছে, কয়েকটি স্থাপনায় একযোগে সমন্বিত হামলার পরিকল্পনা ছিল। ৮ মাস ধরে তদন্তের পর ফরাসী নিরাপত্তা বাহিনী সন্দেহভাজনদের ধরতে এই অভিযান চালায়।উল্লেখ্য, এ বছরের শুরু থেকে ফ্রান্সে সন্ত্রাস বিরোধী অভিযানগুলোতে মোট ৪১৮ জনকে গ্রেপ্তার করা হয়েছে। ১৩০ জনের প্রাণহানি হওয়া ভয়াবহ প্যারিস হামলার পর থেকে এখন পর্যন্ত দেশটিতে জরুরি অবস্থা বলবৎ রয়েছে।